Elevii pasionați de politică visează să devină parlamentari. În proiectul „Parlamentul viitorului”, de la Şcoala Naţională de Studii Politice şi Administrative, s-au înscris peste 30 de tineri ce-şi doresc un viitor în politică. Elevii s-au împărţit în partide politice şi au dezbătut probleme din sănătate sau educație.

Când au ajuns la propunerea unor legi, lucrurile au devenit mai dificile.

Reporter: Ne poți da exemplu de o măsură liberală?

Antonia e încurcată: „... Nu știu....”

Reporter: Știi ce formă de guvernământ are România?

Maria are un lapsus: „Am uitat exact termenul, Constituție parlamentară, nu mai știu cum se numea”.

Reporter: Care este forma de guvernământ?

Cosmin: „Nu știu dacă zic bine, bicameral...”

Alții, mai norocoşi, au învățat direct de la sursă.

Reporter: De unde ai pasiunea asta pentru politică?

Andrei: „De la tatăl meu, care și el a activat până de curând în politică și pot spune că el mi-a pasat virusul politicii. Eu cred în partidul liberal, pentru că, fiind tânăr, cred în meritocrație și cred într-o implicare redusă a statului în economie”.

Tinerii cu ambiţii de politicieni vor să-şi facă vocea auzită de actualii parlamentari.

„Această idee a venit din necesitatea noastră ca tineri să ne exprimăm opinia despre problemele din România. Scopul proiectului este să luăm legile propuse de tinerii parlamentari și să creăm o petiție prin care să fie dezbătute în Parlamentul mare”, explică Maria Dumitrașcu, organizator.

O treime dintre parlamentarii României sunt ingineri de profesie. Printre aleşi sunt şi mulţi economişti şi jurişti. Dar nu toţi aleşii au studii înalte. Înainte de a ajunge în Parlament, mai mulți deputați și senatori au fost instalatori, barmani, tâmplari sau chiar zilieri.